Návrh

NARIADENIE VLÁDY
Slovenskej republiky

z ....... 2003,

 ktorým sa vydáva colný sadzobník 

	Vláda Slovenskej republiky podľa § 18 ods. 1 zákona č. 238/2001 Z. z. Colný zákon nariaďuje:

§ 1
Colné sadzby a merné jednotky colného sadzobníka sú ustanovené  v prílohách č. 1, 2  a 5 až 11.

§ 2
	Z dovážaného tovaru sa vymeriava dovozné clo podľa colných sadzieb uvedených v prílohe č. 1.

§ 3
	Z dovážaného tovaru uvedeného v prílohe č. 2, ktorý je navrhnutý do colného režimu voľný obeh alebo do colného režimu  aktívny zušľachťovací styk v systéme vrátenia, sa vymeriava dovozné clo podľa colných sadzieb uvedených v prílohe č. 2, ak množstvo tovaru dovezeného do Slovenskej republiky v období od 1. januára 2004 do 30. apríla 2004 nepresiahne colnú kvótu uvedenú v prílohe č. 2. Po prekročení colnej kvóty sa uplatní zmluvná colná sadzba podľa prílohy č. 1.

§ 4
	(1) Preferenčné sadzobné opatrenia uvedené v prílohe č. 1 sa vzťahujú na tovar pochádzajúci a dovážaný  priamo  z  rozvojových  krajín  uvedených v prílohe  č. 3 do sumy        2 000 000 USD alebo ekvivalentu inej meny v štruktúre uplatňovaných colných preferencií. Po prekročení uvedeného limitu sa uplatní zmluvná colná sadzba podľa prílohy č. 1.
	(2) Na tovar pochádzajúci a dovážaný priamo z najmenej rozvinutých krajín, ktoré sú uvedené v prílohe č. 4, sa dovozné clo neuplatňuje.
	(3) Tovarom pochádzajúcim z rozvojových krajín alebo z najmenej rozvinutých krajín sa rozumie tovar, na ktorý sa vzťahujú § 26 až 51 zákona č. 238/2001 Z. z. Colný zákon. 

§ 5

	Z dovážaného tovaru uvedeného v prílohe č. 5, ktorého zmluvná colná sadzba je inak uvedená v prílohe č. 1, sa v období od 1. januára 2004 do 30. apríla 2004 vymeriava clo podľa zvýhodnených colných sadzieb uvedených v prílohe č. 5.
§ 6

	Z dovážaného tovaru uvedeného v prílohe č. 6, ktorého zmluvná colná sadzba je inak uvedená v prílohe č. 1, sa v sezóne uvedenej v prílohe č. 6 vymeriava clo podľa zvýhodnených colných sadzieb uvedených v prílohe č. 6.

§ 7

	Z dovážaného tovaru uvedeného v prílohe č. 7, ktorý je navrhnutý do colného režimu voľný obeh alebo do colného režimu aktívny zušľachťovací styk v systéme vrátenia, sa vymeriava clo podľa zvýhodnených colných sadzieb uvedených v prílohe č. 7, ak množstvo tovaru dovezeného do Slovenskej republiky v danom období nepresiahne colnú kvótu uvedenú v prílohe  č. 7. Po prekročení colnej kvóty sa uplatní zmluvná colná sadzba podľa prílohy č. 1, ak sa nepostupuje podľa § 5.

§ 8

	Z  dovážaného tovaru uvedeného v prílohe č. 8, ktorého zmluvná colná sadzba je inak uvedená  v prílohe č. 1, sa vymeriava  zmluvná colná  sadzba  uvedená v prílohe č. 8.

§ 9

	Z dovážaného tovaru uvedeného v prílohe č. 9, ktorého zmluvná colná sadzba je inak uvedená  v prílohe č. 1, sa vymeriava  zmluvná colná  sadzba uvedená v prílohe č. 9, ak dovážaný tovar je určený na výrobu liečiv, pomocných látok a liekov.

§ 10

	Na tovar dovážaný zo zahraničia, ktorý má preferenčný pôvod v Slovenskej republike podľa podmienok ustanovených medzinárodnými zmluvami, ktorými je Slovenská republika viazaná,1) sa dovozné clo neuplatňuje. 

§  11

(1) Na tovar dovážaný zo zahraničia, ktorý má preferenčný pôvod v niektorej z krajín alebo v skupine krajín uvedených v prílohe č. 10, sa uplatnia preferenčné sadzobné opatrenia uvedené v tejto prílohe podľa podmienok ustanovených medzinárodnými zmluvami, ktorými je Slovenská republika viazaná.

(2) Na tovar podľa odseku 1 patriaci do kapitol 25 až 97 sa dovozné clo neuplatňuje, ak v prílohe č. 10 nie je uvedené inak.

(3) Preferenčná colná sadzba, pri ktorej je uvedený symbol "K", sa uplatní len do výšky colnej kvóty uvedenej v prílohe č. 11, ak
     a) požiadavka na priznanie preferenčnej colnej sadzby v rámci colnej kvóty sa uplatní podaním colného vyhlásenia a čas prijatia požiadavky je zhodný s časom prijatia colného vyhlásenia; ak medzi podaním colného vyhlásenia a jeho prijatím nadobudne účinnosť preferenčná colná sadzba v rámci colnej kvóty, uplatní sa colná sadzba v čase podania colného vyhlásenia, 
    b) colná kvóta je odsúhlasená podľa evidencie Colného riaditeľstva Slovenskej republiky.

(4) Ak zmluvná colná sadzba je nižšia ako preferenčná colná sadzba uvedená v prílohe č. 10, použije sa zmluvná colná sadzba.

§ 12

(1)	Pri dovoze tovaru neobchodného charakteru2) určeného na uspokojovanie osobných potrieb fyzických osôb sa uplatní jednotná 4 % colná sadzba z colnej hodnoty takéhoto tovaru, s výnimkou tovaru uvedeného v prílohe č. 1 druhej časti štvrtej triedy 24. kapitoly.

(2)	Jednotná colná sadzba sa uplatní pri dovoze tovaru podľa odseku 1
a)	obsiahnutého v zásielkach odosielaných fyzickou osobou zo zahraničia fyzickej osobe na colné územie,3) ktorého úhrnná hodnota presahuje 45 EUR a zároveň nepresahuje              250 EUR, alebo
b)	prepravovaného cestujúcim v jeho batožine,4) ktorého úhrnná hodnota presahuje 175 EUR a zároveň nepresahuje 250 EUR; ak ide o cestujúceho do 15 rokov, uplatní sa jednotná colná sadzba pri dovoze tovaru, ktorého úhrnná hodnota presahuje 90 EUR a zároveň nepresahuje 250 EUR.

(3)	Pri dovoze tovaru podľa odseku 2 hodnotu jedného kusa tovaru nemožno rozdeliť.

(4)	Pri dovoze tovaru podľa odseku 2 sa na návrh deklaranta uplatnia colné sadzby podľa prílohy č. 1 vrátane preferenčných colných sadzieb podľa medzinárodných zmlúv, ktoré upravujú poskytovanie preferenčného sadzobného zaobchádzania.

(5)	 Colné sadzby podľa odseku 4 sa uplatnia na všetok dovážaný tovar.

§ 13

Zrušuje sa nariadenie vlády Slovenskej republiky č. 728/2002 Z. z., ktorým sa vydáva colný sadzobník v znení nariadenia vlády Slovenskej republiky č. 127/2003 Z. z., nariadenia vlády Slovenskej republiky č. 142/2003 Z. z., nariadenia vlády Slovenskej republiky č. 209/2003 Z. z.,  nariadenia  vlády  Slovenskej  republiky   č. 218/2003  Z. z.,  nariadenia vlády  Slovenskej  republiky  č. 239/2003  Z. z.  a nariadenia  vlády   Slovenskej   republiky  č. 502/2003 Z. z.

§ 14

Toto nariadenie nadobúda účinnosť 1. januára 2004 a stráca účinnosť 1. mája 2004. 

Mikuláš Dzurinda
predseda vlády Slovenskej republiky